নিউজ বিএনএ ডটকম,  ঢাকা, ১০ জুলাই : অবশেষে বিরোধী দলীয় চিফ হুইপ জয়নুল আবদিন ফারুকের ওপর হামলার ঘটনায় সিএম এম আদালতে মামলা দায়ের করা হয়েছে। বিএনপি দলীয় সংসদ সদস্য এবিএম আশরাফউদ্দিন নিজান বাদী হয়ে রোববার এ মামলাটি দায়ের করেন।    ঢাকা মহানগর হাকিম এ কে এম আজাদের আদালতে দুপুরে এ বিষয়ের ওপর শুনানি হবার কথা রয়েছে। মামলায় ঢাকা মহানগর পুলিশের অতিরিক্ত উপ-কমিশনার (তেজগাঁও) হারুন অর রশীদ ও সহকারী কমিশনার (মো.পুর) বিপ্লব সরকারের নামোল্লেখসহ ২৫-৩০ পুলিশ সদস্যকে আসামি করা হয়েছে। আর সাক্ষী করা হয়েছে হারুন-অর রশিদ, নাজিমুদ্দিন  আলম, মেজবাহউদ্দিন ফরহাদ, এ কে এম হাফিজুর রহমান, সৈয়দা আসিফা আশরাফী পাপিয়াসহ বিএনপির ১৩ সংসদ সদস্যকে।    উল্লেখ্য, গত বুধবার হরতালের দিন সংসদ ভবনের সামনে পুলিশের বেধড়ক লাঠিপেটায় আহত হন বিরোধী দলীয় চিফ হুইপ ফারুক। তাকে ইউনাইটেড হাসপাতালে চিকিৎসা দেয়া হচ্ছে।    সম্পাদনা : কামাল উদ্দিন খোকন।